Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 187/02)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: IG/02/98

1. Medlemsstatens ansvarlige myndighed Navn: Institut national des appellations d'origine

Adresse: 138, avenue des Champs-Elysées - F-75008 Paris

Tlf. (33-1) 53 89 80 00

Fax (33-1) 42 25 57 97.

2. Ansøgende sammenslutning 2.1. Navn: Association Brioche de Vendée.

2.2. Adresse: 10 bis, place Turgot - F-85000 La Roche sur Yon

Tlf. (33-2) 51 47 34 56

Fax (33-2) 51 47 34 60

E-post: info@produits-de-vendee.com

2.3. Sammensætning: Håndværkere/fabrikanter/distributører

3. Produktets art: Bilag 1 til forordning (EØF) nr. 2081/92 af 14. juli 1992

Kategori 2.4. "Brød, wienerbrød, kager, kiks og andet bagværk samt konfekturevarer"

4. Varespecifikation (sammenfatning af betingelserne i artikel 4, stk. 2)

4.1. Navn: Brioche Vendéenne

4.2. Beskrivelse: Brioche Vedéenne er en rund, oval eller stangformet gylden, flettet brioche. Den præsenteres altid frisk, hel eller skiveskåret på madpapir. Den må ikke fryses eller fremstilles af frossen dej.

Brioche Vendéenne fremstilles af en meget sukker- og ægholdig dej. Ud over den særlige smag, disse ingredienser giver, har den en afbalanceret duft af en kombination af smør og alkohol eller en anden duft baseret på vanilje eller orangeblomst.

Krummen er ensartet gul. Strukturen er hullet, og teksturen luftig og trævlet, men smeltende i munden. Brioche Vendéenne vejer mindst 300 g.

4.3. Geografisk område: Brioche Vendéenne fremstilles, skæres i skiver og pakkes i det geografiske område bestående af:

- Departementet Vendée: alle kantoner

og følgende naboområder i departementer, der grænser op til Vendée:

- Loire-Atlantique:

hele det område i departementet, der ligger neden for Loire-floden, dvs. kantonerne: Clisson, Aigrefeuille-sur-Maine, Légé, Machecoul, Saint-Philbert-de-Grand-Lieu, Bourgneuf-en-Retz, Pornic, Paimboeuf, Saint-Père-en-Retz, Le Pellerin, Bouaye, Rezé, Vertou, Basse-Goulaine, Vallet, Le Loroux-Bottereau, Nantes (delen syd for Loire), Saint-Herblain-Ouest-Indre (delen syd for Loire)

- Maine-et-Loire:

hele det område i departementet, der ligger neden for Loire-floden (ned til Saumur), dvs. kantonerne: Champtoceaux, Montevrault, Beaupréau, Montfaucon, Cholet, Cholet 1, Cholet 2, Cholet 3, Chemillé, Saint-Florent-Le-Vieil, Vihiers, Montreuil-Bellay, Saumur, Saumur-Sud, Doué-la-Fontaine, Gennes, Ponts-de-Cé, Thouarcé

- Deux-Sèvres:

det område i departementet Plaine-et-Marais, der ligger i forlængelse af departementet Vendée, dvs. kantonerne: Mauléon, Argenton-Château, Bressuire, Cerizay, Montcoutant, Parthenay, Secondigny, Coulonges-sur-l'Autize, Mazières-en-Gâtine, Champdeniers, Saint-Maixent, Niort, Fontenay-Rohan-Rohan, Mauzé-sur-le-Mignon, Thouars, Saint-Varent, Prahecq

- Charente-Maritime:

det område i departementet Plaine-et-Marais, der ligger i forlængelse af departementet Vendée, dvs. kantonerne: Marans, Courçon, La Rochelle, La Jarrie, Surgères, Aigrefeuille-d'Aunis, Tonnay-Charente, Rochefort.

4.4. Bevis for oprindelse: Historisk

Produktets grundsammensætning bygger på en sammensat geografi, der bl.a. forklarer basisingrediensernes herkomst:

- korn, som siden højmiddelalderen har været meget dyrket i Bocage, Plaine og Marais, hvilket klostrene Grainetière, Grammont, Maillezais, Nieul-sur-l'Autize og Mareuil-sur-Lay vidner om

- produktion af mælk og smør i Bocage og Marais, særlig takket være kystklimaet

- æg, som der produceres særlig mange af i naturligt opdræt ved påsketid

- alkohol fra området (lokal brændevin), de sydlige egne (cognac) eller andre områder (rom kommet via Nantes og La Rochelle).

Sporbarhed

Brioche Vendéenne må kun fremstilles på anlæg i det geografiske område.

Hver brioche pakkes individuelt, og på pakningen angives de nødvendige sporbarhedsoplysninger til bevis for produktets oprindelse. Hvert fremstillet parti identificeres ved et nummer, der giver oplysning om fremstillingsdatoen og den anvendte opskrift. Hver etiket eller pakning er nummereret.

Sporbarheden gør det for hver fabrikant muligt fra pakningen at gå tilbage til det pågældende parti og samtidig til de anvendte råvarers oprindelse. Denne kontrolleres allerede ved modtagelsen af råvarerne på grundlag af de medfølgende dokumenter (etiketter, følgesedler, fakturaer).

4.5. Fremstillingsmetode: Brioche Vendéenne fremstilles af følgende råvarer:

- mel (45-55 %)

- friske æg ( > 14 %) eller friske flydende hele æg med mindst 22 % tørekstrakt

- frisk eller koncentreret smør ( > 12,5 %)

- saccharose og/eller invertsukker ( > 9 %)

- gæret masse eller surdej

- frisk bagerigær (< 2 %)

- alkohol (min. 0,5 % brændevin eller rom eller cognac, ikke denatureret, min. 44 %)

- salt (0,8-1 %), drikkevand og/eller frisk mælk, pasteuriseret eller UHT (< 8 %)

- eventuel aroma (hvis anvendt: vanille eller orangeblomst).

Melet kommer fra brødhvede fra følgende kornregioner: Centre, Grand-Ouest (Pays-de-la-Loire, Bretagne, Normandiet og Poitou-Charentes) samt Beauce og Brie (geografiske referencer: "Code et nomenclature des régions agricoles de la France au 1er janvier 1971", offentliggjort i 1974 med INSEE og SCEES som fælles myndighed). Dette korn fra de pågældende regioner vælges til melforsyningen både for håndværkernes, fabrikanternes og distributørernes vedkommende på grund af dets teknologiske og kvalitetsmæssige egenskaber: melets bageevne, der mindst skal svare til koefficienten W 180, og det samlede proteinindhold, der mindst skal være på 10,5 %.

Æggene og mælken kommer fra det geografiske område.

Smørret kommer fra det geografiske område og Frankrigs Grand-Ouest-region (Pays-de-la-Loire, Bretagne, Normandiet og Poitou-Charentes).

Saltet kommer fra Atlanterhavskysten mellem Gironde-flodmundingen og Bretagnes sydkyst og navnlig øen Ré, Noirmoutier og Guérande.

Der må ikke anvendes kontinuerte æltemaskiner. Når massen er æltet, skal den gære i lang tid, hvilket kaldes "pousse". Gæringen kan ske på to måder:

- enten "pousse directe" i mindst fire timer ved rumtemperatur

- eller "pousse dirigée" i højst 24 timer ved lav temperatur, hvilket kan vælges af hensyn til organiseringen af bagernes arbejde.

Denne langvarige gæring fordeler sig på to faser:

- "pointage", i hvilken de særlige aromaer udvikles

- "apprêt", i hvilken produktionen af kulsyregas fremmer dannelsen af den luftblandede masse, som er karakteristisk for Brioche Vendéenne.

Den samlede gæringstid og disse to karakteristiske faser giver Brioche Vendéenne dens særpræg i forhold til andre typer briocher. Den flettes i hånden, smøres med æggeblomme og bages. Bagningen af Brioche Vendéenne sker udelukkende i ovne med en indretning kaldet "tunnel" eller "sole". Der må ikke anvendes rotations- eller ventilationsovne. Bagningen foregår ved lav temperatur i 20-45 minutter.

Brioche Vendéenne pakkes i en gennemsigtig, lukket pose, for at den kan holde sig frisk. Der foretages en speciel mærkning. Den optimale holdbarhedstid er 21 dage for den hele brioche, 19 dage, hvis briochen er skiveskåret, og 5 dage for specialfremstillede briocher, der vejer flere kilo. Briocherne skal anbringes i et enkelt lag ved transporten og transporteres i køretøjer med isoterm- eller køleanlæg ved afstande på over 80 km. Ved salg skal briocherne være intakte, udstillet et tørt sted og beskyttet mod solen.

4.6. Tilknytning: Historisk har det været en tradition at bage en kage med mange æg og meget sukker til påske (gâteau pascal, brioche pacaude) og bryllupper (gâteau de la mariée, gâteau de noces). Det højere sukkerindhold end i andre briocher skyldes, at befolkningen i Vendée ønskede en festkage til at markere overgangen fra vinteren, som havde været præget knaphed og en kost, der navnlig bestod af surbrød, som var mindre appetitvækkende. Lidt efter lidt flyttedes fremstillingen fra husholdningerne til egentlige håndværkere, hvoraf nogle industrialiseredes, så denne kulinariske tradition har holdt sig.

I 1950 begyndte man at anvende udtrykket "brioche" for alle disse ens produkter.

Brioche Vendéenne fik et mere udbredt ry, efter at disse briocher blev solgt til den franske hovedstad, og der kom flere og flere turister til Vendée (også takket være de lokale håndværkeres reklame), og der har efterhånden udviklet sig en dynamisk bager- og konditorindustri, hvis produkter sælges på landsplan.

I dag spiller Brioche Vendéenne en ikke ubetydelig økonomisk rolle. Disse flettede briocher tegner sig ifølge statistikkerne for 11 % af det franske marked for konditorvarer og 17 % af briochemarkedet, eller ca. 15000 t.

Den BGB-beskyttede produktion omfatter 800-1 000 håndværksbagere og giver 900 industriarbejdspladser. Også den lokale distributionssektor skilter med et traditionelt bageri til fremstilling af Brioche Vendéenne.

Denne territoriale, patrimoniale og samfundsøkonomiske rodfæstelse er forklaringen på, at håndværkere og fabrikanter inden for erhvervet har taget skridt til at få beskyttet kombinationen af en opskrift og dennes hjemegn og således undgå en banalisering af produktet, og at andre erhvervsdrivende uberettiget tilegner sig det. Dette skridt er taget for at identificere oprindelsen og dernæst de redskaber, der skal til for at gennemføre en sådan beskyttelse.

Specificiteterne og egenskaberne for Brioche Vendéenne ligger i vidt omfang i kendskabet til fremstillingsprocessen. Således gør anvendelsen af surdej i processens begyndelse det muligt at starte gæringen langsomt ved at aktivere mælkesyrebakterierne. Denne specielle proces foruden gæret giver en brioche med løse krummer.

I processens videre forløb bliver gæringen støttet og fremskyndet af bagerigærets tilsætning til surdejen. Den samtidige anvendelse af surdej og gær afbalancerer disse ingrediensers virkning (der i begyndelsen er svag og siden kraftig) og giver en luftig dej med en ikke-tør, trævlet og smeltende tekstur. Under gæringen fremmes denne specielle smeltende tekstur ved tilsætning af vand eller mælk.

Brioche Vendéenne er i øvrigt karakteriseret ved et betydeligt sukkerindhold. Bagetemperaturen bør nemlig være lav for at undgå, at sukkeret bliver brændt. Brioche Vendéenne indeholder til forskel fra andre briocher, der totalt set indeholder flere fedtstoffer, kun smør. Endvidere er Brioche Vendéenne krydret med alkohol eller aroma.

Alle disse elementer indebærer tilsammen, at Brioche Vendéenne med hensyn til sammensætning og fremstilling er et typisk produkt med egne egenskaber med hensyn til form, farve og smag.

4.7. Kontrolinstans Navn: ACLAVE

Adresse: 56, rue Roger Salengro - F-85013 La Roche sur Yon Cedex

Tlf. (33-2) 51 05 14 92

Opfylder norm EN 45011

4.8. Mærkning: Produktet sælges under betegnelsen "Brioche Vendéenne".

4.9. Krav i nationale bestemmelser: -

EF-nr.: FR/00271/03.01.02.

Dato for modtagelse af den fuldstændige ansøgning: 2. januar 2003.